钦定古今图书集成/理学汇编/字学典/第132卷 > 《宋马端临文献通考》 > 《声韵》
## 钦定古今图书集成/理学汇编/字学典/第132卷 > 《宋马端临文献通考》 > 《声韵》

宋朝王宗道撰《切韵》之学。切韵者，上字为切，下字为
韵。其学本出西域。今其法类本韵字，各归于母。帮、滂、
并、明、非、敷、奉、微，唇音也；端、透、定、泥、知、彻、澄、娘，齿音也；
晓、匣、影、喻，牙音也；来、日，半齿半舌也。凡三十六，分为
五音。天下之声，总于是矣。切归本母，韵归本等者，谓
之“音和。”常本等声，尽汎入别等者，谓之《类隔》变也。中
国自齐梁以前，此学未传；至沈约以后，始以之为文
章。至于近时，始有专门者矣。

汉以前，未有翻切之学。许氏《说文》、郑氏《笺注》，但曰“读
若某”而已。其于后世四声七音，又岂能尽合哉？反切
之学，自西域入中国，至齐梁间盛行，然后声韵之说
详焉。韵书肇于陆法言，于是有音同韵异，若东、冬、锺、
虞、鱼、“模”、“庚”、“耕”、“清”、“青”、登、蒸之断断乎不可以相杂。若此
者，岂惟古书未之有，汉魏之前亦未之有也。陆德明
于《燕燕》诗以“南”韵心，有读“南”作泥心切者，陆以为古
人韵缓，不烦改字，此诚名言。今之读古书、古韵者，但
当随其声之叶而读之，若“来”之为“釐”，“庆”之为“羌”，“马”之
为“姥”，声韵全别，不容不改其声。韵苟相近，可以叶读，
则何必改字？如“燔”字必欲作汾沿反、“官”字必欲作俱
员反、“天”字必欲铁因反之类，则赘矣。